รัฐบาลไทย-ข่าวทำเนียบรัฐบาล-นายกรัฐมนตรีเป็นสักขีพยาน การมอบสมุดประจำตัวผู้ได้รับการคัดเลือก ให้ทำกินในชุมชนตามนโยบายรัฐบาลฯ ในพื้นที่ป่าสงวนแห่งชาติป่าคลองลำเลียง–ละอุ่น ให้ผู้แทนชุมชนอำเภอต่าง ๆ ของจ.ระนอง
วันจันทร์ที่ 20 สิงหาคม 2561
นายกรัฐมนตรีเป็นสักขีพยาน การมอบสมุดประจําตัวผู้ได้รับการคัดเลือก ให้ทํากินในชุมชนตามนโยบายรัฐบาลฯ ในพื้นที่ป่าสงวนแห่งชาติป่าคลองลําเลียง–ละอุ่น ให้ผู้แทนชุมชนอําเภอต่าง ๆ ของจ.ระนอง
นายกฯ ตรวจราชการ จ.ระนอง เป็นสักขีพยานการมอบสมุดประจําตัวผู้ได้รับการคัดเลือกให้ทํากินในชุมชนตามนโยบายรัฐบาลฯ ในพื้นที่ป่าสงวนแห่งชาติ “ป่าคลองลําเลียง - ละอุ่น” จํานวน 94 ราย 98 แปลง ยืนยันรัฐบาลจะหามาตรการต่าง ๆ ช่วยเหลือประชาชนให้เข้มแข็งด้วยตนเอง
วันนี้ (20 สิงหาคม 2561) เวลา 09.00 น. ณ หอประชุมพระยาดํารงสุจริตมหิศรภักดี (คอซู้เจียง) ศูนย์ราชการจังหวัดระนอง ตําบลบางริ้น อําเภอเมืองระนอง จังหวัดระนอง พลเอก ประยุทธ์ จันทร์โอชา นายกรัฐมนตรี เป็นสักขีพยานการมอบสมุดประจําตัวผู้ได้รับการคัดเลือกให้ทํากินในชุมชน ตามนโยบายรัฐบาลในลักษณะแปลงรวม ในพื้นที่ป่าสงวนแห่งชาติ “ป่าคลองลําเลียง - ละอุ่น” เนื้อที่ 511 – 3 – 33 ไร่ จํานวน 94 ราย 98 แปลง ให้กับผู้แทนชุมชนอําเภอต่าง ๆ ของจังหวัดระนอง
โอกาสนี้ นายกรัฐมนตรีได้กล่าวพบปะกับประชาชนที่มาให้การต้อนรับ ตอนหนึ่งว่า ขอชื่นชมพี่น้องชาวระนองที่ได้ร่วมกันรักษาทรัพยากรธรรมชาติให้คงความอุดมสมบูรณ์ไว้เป็นอย่างดี เพราะมีทรัพยากรธรรมชาติหลากหลายอุดมสมบูรณ์ ซึ่ง UNESCO ได้ประกาศเป็นเขตสงวนชีวมณฑลของโลก ทําให้จังหวัดระนองมีศักยภาพด้านการท่องเที่ยวโดยถือเป็น “เมืองต้องห้าม...พลาด พลัส” และสามารถผลักดันเป็นแหล่งศึกษาเรียนรู้ เป็นการท่องเที่ยวเชิงนิเวศ ด้วยมีแหล่งท่องเที่ยวธรรมชาติทางทะเลและชายฝั่ง เช่น เกาะพยาม ที่ยังคงความอุดมสมบูรณ์ของธรรมชาติ ตลอดจนมีแหล่งน้ําแร่ร้อนธรรมชาติคุณภาพดีที่สามารถพัฒนาไปสู่การท่องเที่ยวเชิงสุขภาพและสปา
ทั้งนี้ ด้วยศักยภาพของจังหวัดระนองที่มีแหล่งน้ําแร่ร้อนธรรมชาติคุณภาพดีรัฐบาลพร้อมส่งเสริมให้เป็นเมืองท่องเที่ยวเชิงสุขภาพ โดยการส่งเสริมแพทย์ทางเลือกผ่านการบําบัดและฟื้นฟูสุขภาพแบบดุลยภาพบําบัดด้วยน้ําพุร้อนธรรมชาติ ซึ่งจังหวัดระนองมีการดําเนินงานอยู่ที่ศูนย์ฟื้นฟูสภาพด้วยการแพทย์ทางเลือกโรงพยาบาลระนอง เป็นการใช้วารีบําบัด นับเป็นแห่งแรกที่มีการรักษาฟื้นฟูโดยใช้น้ําแร่ธรรมชาติซึ่งน่าสนใจเป็นอย่างยิ่ง
นายกรัฐมนตรีกล่าวต่อไปว่า รัฐบาลมุ่งผลักดันการก่อสร้างศูนย์สุขภาพด้วยน้ําแร่ฝั่งอันดามันเป็นศูนย์ฟื้นฟูสมรรถภาพระดับประเทศ สามารถให้บริการแก่ประชาชนและนักท่องเที่ยวได้อย่างครบวงจร โดยใช้ประโยชน์จากน้ําแร่ร้อนธรรมชาติ พร้อมทั้งให้บริการพร้อมส่งเสริมสุขภาพด้วยน้ําแร่แบบแพทย์แผนไทยและศูนย์ฟิตเนสควบคู่กันไปด้วย ซึ่งจะส่งผลให้เกิดการจ้างงาน และสร้างรายได้ให้แก่พี่น้องประชาชนในพื้นที่ ทําให้เศรษฐกิจภาพรวมของจังหวัดดีขึ้น
นอกจากนี้ รัฐบาลยังได้ดําเนินการยกระดับมาตรฐานการแพทย์ในแหล่งท่องเที่ยวอันดามัน การแพทย์ฉุกเฉินทางทะเลสู่สากล ให้เป็นที่ยอมรับของนักท่องเที่ยวโดยการเชื่อมโยงเครือข่ายกับโรงพยาบาลในแหล่งท่องเที่ยวให้มีมาตรฐานขั้นสูงผ่านโครงการ : Andaman Hub Medical Network ทั้งการจัดตั้งหน่วยบริการการแพทย์ฉุกเฉินทางทะเลในแหล่งท่องเที่ยว การจัดตั้งหน่วยปฏิบัติการตอบโต้ภาวะฉุกเฉินและบรรเทาสาธารณภัย ซึ่งพี่น้องประชาชน ตลอดจนนักท่องเที่ยว จะได้รับการช่วยเหลือเมื่อประสบเหตุอย่างทันท่วงที รวมถึงเพิ่มศักยภาพและมาตรฐานการให้บริการด้านการท่องเที่ยวจังหวัดระนอง การพัฒนาระบบบริการการแพทย์ฉุกเฉินให้มีความพร้อมรองรับผู้ป่วยฉุกเฉินในทุกสถานการณ์ เพื่อลดความรุนแรงจากการเจ็บป่วยฉุกเฉิน การพัฒนาศักยภาพบุคลากรที่เกี่ยวข้องทุกระดับให้สามารถปฏิบัติงานได้อย่างมีประสิทธิภาพ
นายกรัฐมนตรีกล่าวว่าการนําคณะรัฐมนตรีลงพื้นที่ เสมือนเป็นฝ่ายการเมืองเพื่อมาติดตามและแก้ไขปัญหาที่สะสมในพื้นที่มานาน โดยการแก้ปัญหานั้น จะต้องมีแบบแผน และมียุทธศาสตร์ชาติในการพัฒนา เพื่อให้การขับเคลื่อนงานการพัฒนาในด้านต่าง ๆ ให้เกิดความเชื่อมโยง พร้อมกล่าวยืนยันว่ารัฐบาลนี้จะหามาตรการต่าง ๆ ในการช่วยเหลือประชาชนให้เข้มแข็งด้วยตนเอง ซึ่งที่ผ่านมาประชาชนฝากความหวังไว้กับทุกรัฐบาล แต่รัฐบาลชุดนี้จะไม่ให้ความหวัง แต่จะมาบอกความจริง ที่มีแผนแม่บทในการทํางาน พร้อมกล่าวย้ําว่าการลงพื้นที่ไม่หวังผลการเมือง แต่มาติดตามความคืบหน้าการทํางานเพื่อแก้ปัญหาให้กับประชาชน ให้เกิดความเชื่อมโยงทั้งด้านการท่องเที่ยว และการพัฒนาท่าเรือ
พร้อมกล่าวยืนยันว่า รัฐบาลนี้ไม่เคยรังแกใคร ทุกอย่างดําเนินการตามกฎหมาย ปัญหาเก่าดําเนินการแก้ไข แต่ของใหม่ต้องไม่เกิดขึ้นอีก ซึ่งในอนาคตประชาชนจะต้องเลือก รัฐบาลเข้ามาดําเนินการตามหลักที่ถูกต้อง และต้องคอยตรวจสอบการทําหน้าที่ของพวกเขาเหล่านี้ด้วย
โอกาสนี้ นายกรัฐมนตรี ได้ชี้แจงเกี่ยวกับการนําเสนอข่าวของสื่อมวลชนที่นําเสนอข่าวว่านายกรัฐมนตรีประกาศแก้ปัญหาจราจรให้ได้ภายใน 3 เดือน โดยระบุว่า ส่วนตัวไม่ได้หมายความว่าปัญหาจราจรติดขัดจะต้องแก้ให้สําเร็จภายใน 3 เดือน เพราะในความเป็นจริงไม่มีใครสามารถทําได้ แต่ในระยะเวลา 3 เดือนนี้ ขอให้ทุกหน่วยงานที่เกี่ยวข้องเสนอแผนแก้ปัญหาจราจรเข้ามา โดยใช้เทคโนโลยีต่าง ๆ ช่วยเสริมการทําหน้าที่ของตํารวจจราจร แต่หากไม่สามารถเสนอแผนเข้ามาได้ ตํารวจจราจรต้องถูกคาดโทษ
จากนั้น นายกรัฐมนตรีพร้อมคณะได้นั่งรถเยี่ยมชมเมืองระนอง พร้อมโบกมือทักทายประชาชนตลอดเส้นทาง ก่อนเดินทางไปยังบ่อน้ําพุร้อนรักษะวาริน ตําบลเขานิเวศน์ อําเภอเมืองระนอง ต่อไป
------------------------
สํานักโฆษก